Michał Šewčik

Michał Šewčik (* 7. měrca 1870 w Baćonju; † 26. februara 1903 w Klóštrje Marijineho doła) bě serbski farar, stawiznar a publicist.

Žiwjenje
Michał Šewčik – młódši bratr Jurja a Jakuba Šewčika – narodźi so jako syn kublerja w Baćonju. Wot lěta 1885 do 1894 běše wón chowanc Serbskeho seminara w Praze, hdźež wopyta spočatnje němski Małostronski gymnazij a hdźež studowaše wot 1890 teologiju, ale tež filozofiju, sociologiju, stawizny a słowjanske rěče. Wot 1894 skutkowaše Šewčik lěto jako kapłan w Ralbicach a wot 1895 do 1902 jako kapłan a 1902 tež jako farar w Lubiju. Chorosće dla dyrbješe so wón časćišo w Karlowych Warach lěkować a poda so hižo na smjerć chory w februaru 1903 do Klóštra Marijineho doła, hdźež krótko po tym zemrě.

Šewčik, čłon Serbowki, wozjewi w jeje Kwětkach a časopisu Łužica wšelake kulturnohistoriske pojednanja, wosebje k stawiznam serbskeho studentstwa a dopisowaše tež do Katolskeho Posoła a Krajana. Wón bu 1890 prěni serbski knihownik  Serbskeho seminara a zrjadowa z Janom Justom tehdy 800 zwjazkow ličacu serbsku knihownju znowa. Składnostnje połstalětneho jubileja Serbowki wuda Šewčik prěni a druhi zwjazk Jubilejnych spisow Serbowki pod titulomaj Basnje a Stawizny.

Michał Šewčik bě wot lěta 1890 čłon Maćicy Serbskeje.

Žórle

 Jakub Šewčik: Nekrolog XLV. W: Časopis Maćicy Serbskeje. Zwjazk 57 (1904), čo. 1, str. 55–57. 

Kategorija:Muž
Kategorija:Maćicar
Kategorija:Serb
Kategorija:Romsko-katolski farar
Kategorija:Publicist
Kategorija:Stawiznar
Kategorija:Rodź. 1870
Kategorija:Zemr. 1903
Kategorija:Chowanc Serbskeho seminara
Kategorija:Wosoba (Baćoń)
Kategorija:Wosoba (Lubij)